POZIV ZA DOSTAVLJANJE NAUČNIH ČLANAKA ZA TEMATSKI ZBORNIK **„BEZBEDNOSNI IZAZOVI, RIZICI I KRIZE 21. VEKA – multidisciplinarni pristup“**

Uredništvo: **Regionalna studentska mreža za strateško upravljanje rizicima i krizama**

***Izmenjena priroda savremenih bezbednosnih rizika i kriza nameće potrebu i za izmenom samog pristupa njihovom strateškom upravljanju. Kompleksnost, „isprepletanost“ , ko-kauzalnost i ko-determinisanost bezbednosnih izazova u „prvi plan“ ističe značaj multidisciplinarnog pristupa za bavljenje bilo kojim aspektom ove problematike. Združivanje teorijskog korpusa znanja i praktičnih iskustava različitih nauka i naučnih disciplina otvara mogućnost za sveobuhvatno sagledavanje rizika i kriza iz različitih njihovih aspekata, omogućivši na taj način i adekvatnije percipiranje „šire slike“ njihovog porekla, prirode, korelacija, posledica i dr. Sve navedeno, konačno, rezultira većom verovatnoćom da se rizici i krize dočekaju sa višim stepenom spremnosti, da se na njih valjanije odgovori, te da se njima uspešnije strateški upravlja.***

**Ključna pitanja** na koja je potrebno dati odgovore u tematskom zborniku:

***1. Koji bezbednosni rizici i krize su obeležili početak 21. veka (tradicionalne, hibridne i moderne forme)?***

***2. U kojim aspektima je najočevidnija transformacija savremenih bezbednosnih rizika i kriza?***

***3. Koji pristupi strateškog upravljanja rizicima i krizama su se pokazali kao najmanje, odnosno najviše efikasni i efektivni?***

***4. U čemu se ogleda potreba za primenom multidisciplinarnog pristupa strateškom upravljanju rizicima i krizama?***

***5. Do kakvih promena je došlo u korelaciji nacionalno-regionalno-globalno?***

***6. Koja je uloga međunarodnih odnosa i geopolitike u savremenim bezbednosnim rizicima i krizama?***

***7. Koja je uloga koncepta ljudske bezbednosti u savremenim bezbednosnim rizicima i krizama?***

***8. Lekcije iz COVID-19 krize – prilike (šanse) i/ili pretnje?***

Lista pitanja ovime se ne iscrpljuje, već se autori/ke ohrabruju i podstiču na inventivnost i kreativnost.

**Tematske celine:**

1. Teorijsko-metodološki pristupi strateškom upravljanju savremenim bezbednosnim rizicima i krizama;
2. Transformacija bezbednosnih izazova, rizika i kriza u 21. veku;
3. Tradicionalni bezbednosni izazovi u novom „ruhu“;
4. Moderne forme bezbednosnih izazova;
5. Nacionalni-regionalni-globalni bezbednosni izazovi, rizici i krize 21. veka;
6. Ljudska bezbednost u savremenim bezbednosnim rizicima i krizama;
7. Međunarodni odnosi i geopolitički aspekti savremenih bezbednosnih rizika i kriza;
8. COVID-19 kao bezbednosni izazov – pretnje vs. prilike?

Rok za slanje naučnih članaka (do 4.000 reči) je **15. maj 2021. godine**, a ***tehničko uputstvo*** za pisanje članka dostavljamo Vam u prilogu.

Nakon prispeća, članci prolaze ***dvostruku anonimnu rezenzentsku proceduru*** čiji ishod može biti trostruk: *1) rad se prihvata za objavljivanje; 2) rad se prihvata za objavljivanje ukoliko se izvrše korekcije sugerisane od strane recenzenata (modifikacije, dopune i sl.); 3) rad se ne prihvata za objavljivanje.* Pozitivno ocenjeni radovi biće objavljeni u tematskom zborniku.

***Napomene***:

* u recenzentsku proceduru ulaze samo originalni, neobjavljeni radovi;
* broj autora po jednom radu je najviše dva;
* dozvoljeno je slanje jednog rada po autoru.

Naučne članke možete slati na adresu isrmseestudentnetwork@gmail.com, zajedno sa popunjenom ***autorskom izjavom*** (u prilogu).

Za sve dodatne informacije, stojimo Vam na raspolaganju!